Andijonda o‘qituvchilar ota-onalardan uzr so‘ragani yuzasidan tuman XTBga xizmat tekshiruvi tayinlanadi

Andijon viloyati Marhamat tumanidagi maktablardan birida o‘qituvchilar o‘quv muassasasida ta’lim sifati, o‘quvchilarning oliygohlarga kirish ko‘rsatkichi pastligi, o‘quvchilarning o‘zlashtirishi qoniqarsiz ekani tufayli ota-onalar oldida tik turib, uzr so‘ragani xabar qilingandi. Bosh prokuratura matbuot kotibining “Daryo”ga ma’lum qilishicha, tuman Xalq ta’limi boshqarmasiga xizmat tekshiruvi tayinlanadi.

“Tuman XTB harakatlari bo‘yicha xizmat tekshiruvi tayinlash va baho berish yuzasidan Andijon viloyati prokuraturasi tomonidan viloyat XTBga taqdimnoma kiritildi”, — deydi idora matbuot kotibi Hayot Shamsutdinov.
Andijon viloyati Marhamat tumanida o‘qituvchilar maktablarda o‘quvchilarning o‘zlashtirishi qoniqarsiz ekani tufayli ota-onalardan uzr so‘ragani aytilgan xabar e’lon qilindi. Holat keng jamoatchilik vakillari orasida muhokamaga sabab bo‘ldi. Xususan, Milliy mass-mediani qo‘llab-quvvatlash va rivojlantirish jamoat fondi Vasiylik kengashi raisi Komil Allamjonov “Shuhrat Abdurahmonovning shaxsan o‘zi barcha ustozlardan uzr so‘rashi kerak”ligini yozdi.
Keyinroq Andijon viloyati hokimi Shuhrat Abdurahmonov ham ushbu holatga munosabat bildirib, “xatoga yo‘l qo‘ygan har qanday rahbarga qonunda belgilangan jazo choralarini ko‘rilishini ta’minlanishini”ni ta’kidladi. Andijon viloyati xalq ta’limi boshqarmasi boshlig‘i va Marhamat tumani hokimi o‘qituvchilardan uzr so‘radi.
 “Aybdorlarga qat’iy chora ko‘rish maqsadga muvofiq”. Ta’lim inspeksiyasi o‘qituvchilarning uzr so‘rashini qoraladi